О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РС”, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Законом о буџету Републике Србије за 2024. годину („Службени гласник РС”, број 92/23) у члану 3. одобрено је задуживање за Пројектовање и извођење радова на изградњи Северне обилазнице око Крагујевца у износу од 34 милијарде динара који обухвата и Пројекат изградње обилазнице око Крагујевца. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Влада је 19. јуна 2023. године донела Одлуку којом је за стратешког партнера на реализацији Пројекта изградње северне обилазнице око Крагујевца изабран конзорцијум који чине „Србијааутопут” д.о.о, Београд и „ЕURO MOTUS” д.о.о Београд, која је објављена у „Службеном гласнику РС”, број 50/23 од 19. јуна 2023. године.

Корисник кредита ће користити кредит само у сврху финансирања Пројекта изградње обилазнице око Крагујевца, који се састоји од три деонице:

1. Деоница 1: од km 0+000 до km 5+000 (Петља Јовановац и траса km 0+700 до km 5+000);
2. Деоница 2: од km 5+000 до km 13+400 и
3. Деоница 3: од km 13+400 до km 22+000.

Предметним Уговором о кредиту предвиђен је износ задуживања до 12.000.000.000 динара за финансирање дела реализације Пројекта.

Закључком Владе 05 Број: 420-10303/2023 од 26. октобра 2023. године утврђена је Основа и одређена делегација Републике Србије за вођење преговора са OTP banka Srbija a.d. Novi Sad у вези са одобравањем зајма за Пројекат изградње обилазнице око Крагујевца, како би се обезбедио кредит за финансирање дела Пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту Бр. 00-421-0623139.1/КR 2023/9858 за потребе финансирања Пројекта изградње обилазнице око Крагујевца, између Републике Србије и OTP bankе Srbija a.d. Novi Sad, који је потписан у Београду 30. и 31. октобра 2023. године, договорени су следећи финансијски услови:

* директно задужење Републике Србије: до 12.000.000.000,00 динара;
* отплата зајма у шестомесечним ратама;
* рок доспећа: десет година, укључујући период почека од три године;
* накнада за одобравање кредита: 0,30% на укупан износ зајма и плаћа се једнократно приликом првог пуштања средстава кредита;
* накнада на неповучена средства износи 0,30% два пута годишње на неискоришћени део кредита;
* каматна стопа: тромесечни BELIBOR + фиксна маржа од 3,05% годишње, прва камата доспева за плаћање шест месеци од датума првог повлачења средстава;
* рок расположивости зајма: средства зајма се могу повлачити у року од три године након ступању на снагу уговора о кредиту, а рок расположивости може бити продужен од стране Банке у писменој форми на основу претходног достављеног писменог захтева;
* предвиђена могућност превремене отплате зајма, и то без провизије на износ који се превремено отплаћује.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код OTP bankе Srbija a.d. Novi Sad за потребе финансирања Пројекта изградње обилазнице око Крагујевца.

Одредбом члана 2. дефинишу се услови задуживања на основу Уговора о дугорочном инвестиционом кредиту Бр. 00-421-0623139.1/КR2023/9858, између OTP bankе Srbija a.d. Novi Sad и Републике Србије, који је потписан у Београду 30. и 31. октобра 2023. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.